লালঠোঁট নীলতাউরা

লালঠোঁট নীলতাউরা (বৈজ্ঞানিক নাম: Urocissa erythrorhyncha) বা নীল হাঁড়িচাচা Corvidae (কর্ভিডি) গোত্র বা পরিবারের অন্তর্গত Urocissa (উরোসিস্সা) গণের এক প্রজাতির বড় আকারের নীল বৃক্ষচারী পাখি। লালঠোঁট নীলতাউরার বৈজ্ঞানিক নামের অর্থ লালঠুঁটো ল্যাঞ্জাদোয়েল (গ্রিক oura = বড় লেজ, Cissa = দোয়েল, eruthros = লাল, rhunkhos = ঠোঁট)। সারা পৃথিবীতে এক বিশাল এলাকা জুড়ে এদের আবাস, প্রায় ৪৪ লাখ ৬০ হাজার বর্গ কিলোমিটার। বিগত কয়েক দশক ধরে এদের সংখ্যা ক্রমেই বাড়ছে। সেকারণে আই. ইউ. সি. এন. এই প্রজাতিটিকে Least Concern বা ন্যূনতম বিপদগ্রস্ত বলে ঘোষণা করেছে। বাংলাদেশের ২০১২ সালের বন্যপ্রাণী (সংরক্ষণ ও নিরাপত্তা) আইনানুসারে রক্ষিত বন্যপ্রাণীর তালিকায় তফসিল-১ অনুযায়ী এ প্রজাতিটি সংরক্ষিত। কিন্তু ১৯৭৪ সালের বাংলাদেশের বন্যপ্রাণী আইনে এ প্রজাতিটি সংরক্ষিত নয়। লালঠোঁট নীলতাউরা দক্ষিণ ও দক্ষিণ-পূর্ব এশিয়ার আবাসিক পাখি। বাংলাদেশ, ভারত, নেপাল, মায়ানমার, থাইল্যান্ড, লাওস, ভিয়েতনাম, কম্বোডিয়া, ও চীন এই প্রজাতিটির মূল আবাসস্থল। লালঠোঁট নীলতাউরার মোট পাঁচটি উপপ্রজাতি সনাক্ত করা সম্ভব হয়েছে। উপপ্রজাতিগুলো হচ্ছে: U. e. occipitalis (Blyth, 1846) - উত্তর-পশ্চিম ভারত (জম্মু থেকে হিমাচল প্রদেশ) ও নেপালের একদম পূর্ব প্রান্ত এদের মূল আবাস। U. e. magnirostris (Blyth, 1846) - উত্তর-পূর্ব ভারত (ব্রহ্মপুত্র নদের দক্ষিণ প্রান্ত), বাংলাদেশের চট্টগ্রাম ও সিলেট, মায়ানমার, থাইল্যান্ড, কম্বোডিয়া, লাওস এবং ভিয়েতনাম এদের বিচরণস্থল। U. e. alticola (Birckhead, 1938) - দক্ষিণ চীন ও উত্তর মায়ানমার এদের মূল আবাস। U. e. brevivexilla (Swinhoe, 1874) - কেবল পূর্ব চীনে এদের বিস্তৃতি সীমাবদ্ধ। U. e. erythroryncha ( Boddaert, 1783) - মধ্য, দক্ষিণ ও দক্ষিণ-পূর্ব চীন (হাইনান দ্বীপ সহ) জুড়ে এদের বিস্তৃতি। লালঠোঁট নীলতাউরা নীল রঙের বড় সুদর্শন পাখি। এর দৈর্ঘ্য কমবেশি ৭০ সেন্টিমিটার, ডানা ২০ সেন্টিমিটার, ঠোঁট ৪ সেন্টিমিটার ও পা ৪.৫ সেন্টিমিটার। ওজন ২২০ গ্রাম। প্রাপ্তবয়স্ক পাখির মাথা কালচে। ঘাড়ের পেছনের চাঁদি ও ঘাড়ের পেছনের সাদা পট্টি ছাড়া পিছ বেগুনি-নীল। কোমরে লাল ও সাদা ডোরা থাকে। ডানার গোড়ার পালক ও প্রান্ত-পালকের আগা সাদা। কালচে গলা ও বুক ছাড়া দেহতল সম্পূর্ণ সাদা। লম্বা লেজের পালক নীল, লেজের আগা সাদা-কালো। চোখ বাদামি থেকে লালচে-বাদামি। ঠোঁট সোজা ও কমলা হলুদ। পা ও পায়ের পাতা প্রবাল লাল। নখর হলদে। স্ত্রী ও পুরুষ পাখি দেখতে একই রকম। অপ্রাপ্তবয়স্ক পাখির ঠোঁট জলপাই-হলুদ। পিঠ অনুজ্জ্বল বাদামি আভাযুক্ত ও লেজউপরি ঢাকনির আগায় কালো রঙ থাকে না। লালঠোঁট নীলতাউরা ঘন আর্দ্র নাতিশীতোষ্ণ চিরসবুজ বন, কনিফার বন ও বনের ধারে বিচরণ করে। সচরাচর ছোট দলে থাকে। ঝোপ ও ভূমিতে উঁকি মেরে ও ঠোঁট ঢুকিয়ে এরা খাবার খুঁজে বেড়ায়। পাতার আড়ালে ঘুরে ঘুরে এরা শিকার খোঁজে। এদের খাদ্যতালিকায় রয়েছে গেছোব্যাঙ, , বড় পোকা ও ফল। লম্বা লেজ ঘাসের ওপর সামান্য প্রসারিত করে লাফিয়ে চলে ও শিকার ধরার সময় লেজ খাড়া করে রাখে। তীব্র কণ্ঠে ডাকে পিট্...পিট... কিংবা কুইয়াররর্...পিগ...পিগ। মার্চ থেকে এপ্রিল মাস এদের প্রধান প্রজনন মৌসুম। কাঠি, মূল, পাতা ও শ্যাওলা দিয়ে বাসা করে। পাহাড়ের পাদদেশে গাছপালা সম্বৃদ্ধ ঢালে অথবা পাহাড়ে আবাদি জমির পাশে বাসা বানায়। ভূমি থেকে বাসা ৬-১০ মিটার উঁচুতে হয়। বাসা বড় ও পেয়ালাকৃতির। বাসা বানানো হলে ৫-৬টি ডিম পাড়ে। ডিমগুলো ধূসরাভ বা পাথুরে রঙের। ডিমের মাপ ৩.৩ × ২.৩ সেন্টিমিটার। রেজা খান, বাংলাদেশের পাখি (ঢাকা: বাংলা একাডেমী, ২০০৮), পৃ. ৮৫। জিয়া উদ্দিন আহমেদ (সম্পা.), বাংলাদেশ উদ্ভিদ ও প্রাণী জ্ঞানকোষ: পাখি, খণ্ড: ২৬ (ঢাকা: বাংলাদেশ এশিয়াটিক সোসাইটি, ২০০৯), পৃ. ৩২৩। Urocissa erythrorhyncha ওয়েব্যাক মেশিনে আর্কাইভকৃত ৪ জুন ২০১১ তারিখে, BirdLife International এ লালঠোঁট নীলতাউরা বিষয়ক পাতা। Urocissa erythrorhyncha ওয়েব্যাক মেশিনে আর্কাইভকৃত ১৩ নভেম্বর ২০১২ তারিখে, The IUCN Red List of Threatened Species এ লালঠোঁট নীলতাউরা বিষয়ক পাতা। বাংলাদেশ গেজেট, অতিরিক্ত, জুলাই ১০, ২০১২, গণপ্রজাতন্ত্রী বাংলাদেশ সরকার, পৃষ্ঠা-১১৮৪৭৩। Red-billed Blue Magpie (Urocissa erythroryncha) ওয়েব্যাক মেশিনে আর্কাইভকৃত ২৯ আগস্ট ২০১২ তারিখে, The Internet Bird Collection এ লালঠোঁট নীলতাউরা বিষয়ক পাতা। উইকিমিডিয়া কমন্সে লালঠোঁট নীলতাউরা সংক্রান্ত মিডিয়া রয়েছে। লালঠোঁট নীলতাউরার আরও আলোকচিত্র ওয়েব্যাক মেশিনে আর্কাইভকৃত ৬ এপ্রিল ২০১৬ তারিখে, Oriental Bird Images. উইকিপ্রজাতিতে-এ বিষয় সম্পর্কিত তথ্য রয়েছে: লালঠোঁট নীলতাউরা